Παγκόσμιο Πρωτάθλημα Στίβου 2005

Το **Παγκόσμιο Πρωτάθλημα Στίβου του 2005** της IAAF (φινλ. *Yleisurheilun maailmanmestaruuskilpailut 2005*, σουηδ. *Världsmästerskapen i friidrott 2005*) ήταν η 10η διοργάνωση του Παγκόσμιου Πρωταθλήματος Στίβου. Διεξάχθηκε στο Ολυμπιακό Στάδιο του Ελσίνκι, στη Φινλανδία, από τις 6 μέχρι τις 14 Αυγούστου 2005. Το ίδιο στάδιο είχε φιλοξενήσει το πρώτο στην ιστορία Παγκόσμιο Πρωτάθλημα Στίβου, 22 χρόνια νωρίτερα, το 1983. Μεγάλο μέρος των αγωνισμάτων της διοργανώσεως του 2005 διεξάχθηκαν κάτω από καταρρακτώδη βροχή.

## Διαδικασία επιλογής
Η αρχικώς επιλεγείσα πόλη για τη διεξαγωγή του Πρωταθλήματος ήταν το Λονδίνο, αλλά το κόστος για την ανέγερση του απαιτούμενου νέου σταδίου στο Πίκετς Λοκ και το λειτουργικό κόστος θεωρήθηκαν υπερβολικά υψηλά από την τότε κυβέρνηση της χώρας. Η βρετανική ομοσπονδία του στίβου (*UK Athletics*) πρότεινε να αλλάξουν την πόλη και οι αγώνες να διεξαχθούν στο Σέφιλντ της βόρειας Αγγλίας, στο υπάρχον εκεί Στάδιο Ντον Βάλεϋ, αλλά η IAAF απάντησε ότι η υιοθέτηση του Λονδίνου ως της φιλοξενούσας πόλεως αποτελούσε βασικό στοιχείο της επιλογής. Ως αποτέλεσμα ξανάνοιξε η διαδικασία επιλογής με την απόσυρση της Μεγάλης Βρετανίας. Το Ελσίνκι θεωρήθηκε από πολλούς το «αουτσάιντερ» του ανταγωνισμού για τη διοργάνωση των αγώνων, καθώς υποψήφιες πόλεις ήταν επίσης το Βερολίνο, οι Βρυξέλλες, η Βουδαπέστη, η Μόσχα και η Ρώμη.

## Τελετή ενάρξεως και αγωνιστικά θέματα
Στην εναρκτήρια τελετή του Παγκόσμιου Πρωταθλήματος ερμήνευσαν τραγούδια τα φινλανδικά συγκροτήματα Apocalyptica και Nightwish, μέσα σε δυνατή βροχόπτωση. Ο Γκέιρ Ρένινγκ, που εκπροσώπησε τη Φινλανδία στον Διαγωνισμό Τραγουδιού της Eurovision του 2005, τραγούδησε το «Victory», το «επίσημο» τραγούδι του Πρωταθλήματος του 2005.

Στο αγωνιστικό μέρος, με την προσθήκη στα αγωνίσματα των γυναικών του δρόμου των 3.000 μέτρων στιπλ, το πρόγραμμα του 2005 άγγιζε πλέον τη σημερινή σχεδόν πλήρη ισοτιμία μεταξύ ανδρών και γυναικών: με την εξαίρεση των 50 χιλιομέτρων βάδην, οι γυναίκες αγωνίζονταν πια στα ίδια σχεδόν αγωνίσματα με τους άνδρες.

## Οι έλεγχοι ντόπινγκ
Η IAAF διεξήγαγε τους περισσότερους ελέγχους κατά του ντόπινγκ από ό,τι σε οποιοδήποτε άλλο από τα μέχρι τότε Παγκόσμια Πρωταθλήματα, με 705 αθλητές και αθλήτριες να υποβάλλονται σε συνολικώς 884 ελέγχους. Μία αθλήτρια και ένας αθλητής βρέθηκαν θετικοί σε έλεγχο: η Ινδή δισκοβόλος Νήλαμ Τζασουάντ Σινγκ στο διεγερτικό πεμολίνη και ο Ουκρανός σφυροβόλος Βλαντισλάβ Πισκουνόφ στο στεροειδές δροστανολόνη. Στον Πισκουνόφ επιβλήθηκε ισόβιος αποκλεισμός, καθώς αυτό ήταν το δεύτερο παράπτωμά του σχετικώς νε αναβολικές ουσίες.

Τον Μάρτιο του 2013 ανακοινώθηκε ότι ο επανέλεγχος δειγμάτων που είχαν ληφθεί κατά τη διάρκεια του Πρωταθλήματος απεκάλυψε ότι 5 αθλητές και αθλήτριες που είχαν πάρει μετάλλιο είχαν βρεθεί θετικοί σε απαγορευμένες ουσίες, συγκεκριμένα οι εξής: η Λευκορωσίδα Νατζέγια Ασταπτσούκ (χρυσό μετάλλιο στη σφαιροβολία), ο Λευκορώσος Ιβάν Τσίχαν (χρυσό στη σφυροβολία), η Ρωσίδα Όλγα Κουζενκόβα (χρυσό στη σφυροβολία), η Ρωσίδα Τατιάνα Κότοβα (αργυρό στο άλμα εις μήκος) και ο Λευκορώσος Βαντίμ Ντεβγιατόφσκι (αργυρό στη σφυροβολία). Ο Λευκορώσος Αντρέι Μιχνέβιτς, που είχε έρθει έκτος στη σφαιροβολία, βρέθηκε επίσης θετικός και ακυρώθηκε.

## Παραπομπές


2005
Παγκοσμιο πρωταθλ
Παγκοσμιο πρωταθλημα στιβου 2005